Vryburger: Cyril gee ons toe 'n nuwe 'happy hour' | Netwerk24
Deur Vryburger 16 Julie 2020 05:01
In hierdie donker tye is daar maar skrale troos vir die diep waters waardeur ons gaan. En asof die waters nie reeds diep genoeg is nie, sê onse Cyril toe Sondag al waaraan ons voortaan diep kan teug, is einste water.
Dit laat Vryburger dink aan vergange dae toe jy nog kon afsak na jou plaaslike watergat en met happy hour 'n enkel bestel en 'n dubbel kry. Toe gee Cyril ons die Nkosazana-happy hour: Vir die prys van 'n enkelverbod kry jy dubbelverbod!
Enoch se eenoog-plan
Asof die ekonomie en die rand nie reeds genoeg skade gely het nie, stel Enoch Godongwana, die ANC se hoof-tamboerslaner oor ekonomiese transformasie, nóg 'n ekonomiese herstelplan bekend: "Reconstruction, Growth and Transformation: Building a New, Inclusive Economy", heet die grandiose plan.
Maar al wat Vryburger sien, is dieselfde ou uitgediende idees en vae versugtinge. En die ANC het natuurlik nog nooit 'n tekort aan planne vir die ekonomie gehad nie.
Daar was die HOP (dit het ge­flop); Gear (wat nie in rat wou kom nie – nie in Manuel of in automatic nie); Asgisa (askies, maar wie onthou nog waarvoor dit gestaan het?); die Nuwe Groeipad (waarmee die ANC verdwaal het); die Nywerheidsplan van Aksie (ons wag nog op satisfaksie); die Nasionale Ontwikkelingsplan (ons sien die plan, maar waar is die ontwikkeling?).
Julius en Floyd op die loopplank
Julius Lagerfeld en Floyd Versace van die EFF hou deesdae hul lyf model om die klere in die EFF se nuwe aanlynwinkel aan voornemende kopers te wys.
Dié twee populistiese mannekyne pak model-gesiggies uit wat Derek Zoolander na sy asem sal laat snak.
Vryburger is egter bekommerd as 'n party soos die EFF eers e-handel betree.
Hulle nasionaliseer sommer Takealot en herdoop dit na Take-everything – húlle koeriers kom haal in 'n japtrap jóú besittings.